  Майя Бывальцева Туала фельдшер-акушер пункт усьтӥськиз Ува ёросысь Ува-Тукля черкогуртын. Журналистъёслы со сярысь вераз ФАП-лэн кивалтӥсез Алевтина Барбакова. Солэн кылъёсызъя, эмъюртысь ӧнерчиос черкогуртын улӥсь 1 сюрс 100 адямиез но матысь Вуж Чунча но Кунжо гуртъёсын улӥсьёсты учкозы-эмъялозы. «Табере милям выль юрт гинэ ӧвӧл, кудӥз черкогурт шорын пуктэмын, со калыклы туж умой, со сяна ужан тӥрлык но. Ми выль электрокардиограф, тыосты чылкытатӥсь мобильной аппарат но шокан сӧзнэтлы генотерапия лэсьтон понна тӥрлык басьтӥмы», — пусйиз Алевтина Барбакова. Выль фельдшер-акушер пунктэз усьтонэ пыриськем Удмуртилэн тӧроез Александр Соловьёв эшшо одӥг аспӧртэмлыксэ пусйиз: «Со ФАП-ъёс пӧлысь, кудъёссэ мон адӟи, тӥлядэз тужгес бадӟым — 90 квадрат метрлэсь трос. Вӧл-вӧл но умой луоз. Уката ик покчиослы, соослэн лыдзы йылэмъя Ува-Тукля черкогурт вань поселениосты азьпалтӥз но Ува ёросын нырысетӥ интые потӥз. Демографиен тӥляд ваньмыз умой». «Ува-Тукля» муниципал кылдытэтлэн тӧроез Фаина Чегаева верамъя, ФАП-ез усьтонэз калык чидатэк возьмаз. Черкогуртын котькуд ар выль юртъёс пуктӥсько, 1 сюрс 500 квадрат метр улон интыос лэсьтӥсько, калык йылэ, ӟечлыко нырысь эмъюрттэт сётон туж интыяз луоз. Нимлыко ивортонъёсъя, 2016-тӥ арын куарусёнэ гинэ Удмуртия ӧжытсэ 25 выль фельдшер-акушер пунктъёс усьтӥськозы. Оглом элькун программая 220 ФАП-ъёс пуктыны чакламын. Тегъёс: Мерлык Тазалык Ува Удмуртия АлександрСоловьёв  